CELEX: 32016L2037
Language: mt
Date: 2016-11-21 00:00:00
Title: Direttiva tal-Kummissjoni (UE) 2016/2037 tal-21 ta' Novembru 2016 li temenda d-Direttiva tal-Kunsill 75/324/KEE dwar l-approssimazzjoni tal-liġijiet tal-Istati Membri relatati mal-aerosol dispensers biex id-dispożizzjonijiet tagħha dwar l-ittikkettar jiġu adattati għar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet (Test b'rilevanza għaż-ŻEE )

22.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 314/11
            
         DIRETTIVA TAL-KUMMISSJONI (UE) 2016/2037
   tal-21 ta' Novembru 2016
   li temenda d-Direttiva tal-Kunsill 75/324/KEE dwar l-approssimazzjoni tal-liġijiet tal-Istati Membri relatati mal-aerosol dispensers biex id-dispożizzjonijiet tagħha dwar l-ittikkettar jiġu adattati għar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 75/324/KEE tal-20 ta' Mejju 1975 dwar l-approssimazzjoni tal-liġijiet tal-Istati Membri relatati mal-aerosol dispensers (1), u b'mod partikolari l-Artikolu 5 tagħha,
   Billi:
   
               (1)
            
            
               Id-Direttiva 75/324/KEE tistabbilixxi regoli għat-tqegħid fis-suq ta' aerosol dispensers. Din tarmonizza r-rekwiżiti tas-sikurezza għall-aerosol dispensers, inklużi r-rekwiżiti dwar il-kapaċitajiet nominali, il-mili u perikli oħra tal-pressjoni u r-rekwiżiti tal-ittikkettar tal-aerosol dispensers li jaqgħu fil-kamp ta' applikazzjoni tagħha u li jitqiegħdu fis-suq skont id-dispożizzjonijiet ta' dik id-Direttiva.
            
         
               (2)
            
            
               Il-progress tekniku u l-innovazzjoni wasslu f'dawn l-aħħar snin għall-iżvilupp ta' aerosol dispensers bi propellanti innovattivi mhux fjammabbli, prinċipalment gassijiet ikkompressati bħan-nitroġenu, l-arja kompressata jew id-diossidu tal-karbonju. Madankollu, il-pressjoni massima attwalment permessa tal-aerosol dispensers prevista fid-Direttiva 75/324/KEE tillimita l-iżvilupp tal-aerosol dispensers bi propellanti mhux fjammabbli peress li dan jolqot negattivament l-effettività ta' tali aerosol dispensers tul ħajjithom kollha. B'mod partikolari, il-waqgħa ta' pressjoni ta' tali aerosol dispensers matul l-użu tagħhom tirriżulta f'rendiment inqas effiċjenti tal-kontenuti u f'deterjorament notevoli fil-prestazzjoni tagħhom.
            
         
               (3)
            
            
               Id-Direttiva tal-Kummissjoni 2008/47/KE (2) żiedet il-pressjoni massima permessa tal-aerosol dispensers bi propellant mhux fjammabbli minn 12 għal 13,2 bar, li dak iż-żmien kien il-limitu massimu tal-pressjoni li jippermetti li tkun garantita s-sikurezza. Madankollu, aktar progress tekniku u innovazzjoni jagħmlu possibbli l-adattament ġdid ta' dak il-limitu mingħajr ma tintlaqat is-sikurezza ta' dawk l-aerosol dispensers. Huwa għalhekk possibbli li tiġi permessa żieda ġdida sabiex jittejbu r-rata tal-ħruġ u l-kwalità tal-isprej ta' tali aerosol dispensers imqiegħda fis-suq, u b'hekk dan jagħti għażla usa' u aktar effettiva lill-konsumaturi.
            
         
               (4)
            
            
               Iż-żieda fil-pressjoni permessa tal-aerosol dispensers bi propellant mhux fjammabbli jipprovdi għażla usa' għall-manifatturi u b'hekk il-possibbiltà li tali aerosol dispensers jintużaw għal aktar applikazzjonijiet. Għalhekk, dan jippermetti il-qalba safejn ikun possibbli minn propellanti fjammabbli għal mhux fjammabbli, u b'hekk l-effiċjenza u l-prestazzjoni ambjentali tal-aerosol dispensers jittejbu u fl-istess ħin il-livelli attwali ta' sikurezza previsti fid-Direttiva 75/324/KEE jiġu ggarantiti.
            
         
               (5)
            
            
               Ir-Regolament (KE) Nru 1272/2008 tal-Parlament Ewropew u tal-Kunsill (3) jipprevedi l-armonizzazzjoni tal-klassifikazzjoni u l-ittikkettar tas-sustanzi u t-taħlitiet fl-Unjoni. Minkejja li d-dispożizzjonijiet dwar l-ittikkettar tad-Direttiva 75/324/KEE diġà ġew allinjati ma' dak ir-Regolament mid-Direttiva tal-Kummissjoni 2013/10/UE (4), adattament ulterjuri huwa meħtieġ sabiex jiġu kkunsidrati l-modifiki sussegwenti previsti fir-Regolament tal-Kummissjoni (UE) Nru 487/2013 (5). Għaldaqstant huwa xieraq li tiżdied iċ-ċarezza legali u l-koerenza mar-rekwiżiti tal-ittikkettar tar-Regolament (KE) Nru 1272/2008 mingħajr madankollu ma jiġi impost xi obbligu ġdid.
            
         
               (6)
            
            
               Id-Direttiva 75/324/KEE għandha għalhekk tiġi emendata skont dan.
            
         
               (7)
            
            
               Billi ż-żieda tal-pressjoni massima permessa tal-aerosol dispensers bi propellanti mhux fjammabbli ma tirriżultax f'xi obbligi ġodda għall-manifatturi iżda tipprevedi biss għażla addizzjonali f'każ ta' użu ta' propellanti mhux fjammabbli, mhuwiex meħtieġ li jsir provvediment għal perjodu tranżizzjonali.
            
         
               (8)
            
            
               Huwa meħtieġ li jiġi żgurat li l-leġiżlazzjoni l-ġdida tapplika mill-istess data għall-Istati Membri kollha, indipendentement mid-data tat-traspożizzjoni.
            
         
               (9)
            
            
               Il-miżuri previsti f'din id-Direttiva huma skont l-opinjoni tal-Kumitat dwar l-Addattament għall-Progress Tekniku tad-Direttiva dwar l-aerosol dispensers;
            
         ADOTTAT DIN ID-DIRETTIVA:
   Artikolu 1
   Emendi għad-Direttiva 75/324/KEE
   L-Anness tad-Direttiva 75/324/KEE huwa emendat kif ġej:
   
               (a)
            
            
               Il-punt 2.2 jinbidel b'dan li ġej:
               “2.2.   Tikkettar
               
               Mingħajr preġudizzju għar-Regolament (KE) Nru 1272/2008, kull aerosol dispenser għandu juri b'mod viżibbli l-immarkar li ġej b'mod leġibbli u li ma jitħassarx:
               
                           (a)
                        
                        
                           fejn l-aerosol huwa kklassifikat bħala ‘mhux fjammabbli’ skont il-kriterji tal-punt 1.9, il-kelma bħala sinjal ‘Twissija’ u l-elementi l-oħra tat-tikketta għal Aerosols tal-Kategorija 3 previsti fit-Tabella 2.3.1 tal-Anness I tar-Regolament (KE) Nru 1272/2008;
                        
                     
                           (b)
                        
                        
                           fejn l-aerosol huwa kklassifikat bħala ‘fjammabbli’ skont il-kriterji tal-punt 1.9, il-kelma bħala sinjal ‘Twissija’ u l-elementi l-oħra tat-tikketta għal Aerosols tal-Kategorija 2 previsti fit-Tabella 2.3.1 tal-Anness I tar-Regolament (KE) Nru 1272/2008;
                        
                     
                           (c)
                        
                        
                           Fejn l-aerosol huwa kklassifikat bħala ‘estremament fjammabbli’ skont il-kriterji tal-punt 1.9, il-kelma bħala sinjal ‘Periklu’ u l-elementi l-oħra tat-tikketta għal Aerosols tal-Kategorija 1 previsti fit-Tabella 2.3.1 tal-Anness I tar-Regolament (KE) Nru 1272/2008;
                        
                     
                           (d)
                        
                        
                           fejn l-aerosol dispenser huwa prodott tal-konsumatur, id-dikjarazzjoni ta' prekawzjoni P102 prevista fil-Parti 1, Tabella 6.1 tal-Anness IV tar-Regolament (KE) Nru 1272/2008;
                        
                     
                           (e)
                        
                        
                           kwalunkwe prekawzjoni operattiva addizzjonali li twissi lill-konsumaturi dwar il-perikli speċifiċi tal-prodott; jekk l-aerosol dispenser ikun akkumpanjat minn istruzzjonijiet għall-użu separati, dawn tal-aħħar għandhom jirriflettu wkoll dawn il-prekawzjonijiet operattivi.”
                        
                     
         
               (b)
            
            
               Il-punt 3.1.2 jinbidel b'dan li ġej:
               
                           “3.1.2
                        
                        
                           f'50 °C, il-pressjoni fl-aerosol dispenser ma għandhiex taqbeż il-valuri previsti fit-tabella li ġejja, u dan skont il-kontenut ta' gassijiet fl-aerosol dispenser:
                           
                                       Kontenut ta' gassijiet
                                    
                                    
                                       Pressjoni f'50 °C
                                    
                                 
                                       Gass likwifikat jew taħlita ta' gassijiet li għandhom firxa fjammabbli mal-arja f'20 °C u pressjoni standard ta' 1,013 bar
                                    
                                    
                                       12 bar
                                    
                                 
                                       Gass likwifikat jew taħlita ta' gassijiet li għandhom firxa fjammabbli mal-arja f'20 °C u pressjoni standard ta' 1,013 bar
                                    
                                    
                                       13,2 bar
                                    
                                 
                                       Gass ikkompressat jew gassijiet dissolti taħt pressjoni u li ma għandhomx firxa fjammabbli mal-arja f'20 °C u pressjoni standard ta' 1,013 bar
                                    
                                    
                                       15 bar”
                                    
                                 
                     
         Artikolu 2
   Traspożizzjoni
   1.   L-Istati Membri għandhom jadottaw u jippubblikaw, sa mhux aktar tard mit-12 ta' Diċembru 2017 il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma' din id-Direttiva. Huma għandhom jikkomunikaw minnufih lill-Kummissjoni t-test ta' dawk id-dispożizzjonijiet.
   Huma għandhom japplikaw dawk id-dispożizzjonijiet mit-12 ta' Frar 2018.
   Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-kamp kopert minn din id-Direttiva.
   Artikolu 3
   Dħul fis-seħħ
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Din id-Direttiva hija indirizzata lill-Istati Membri.
   
      Magħmul fi Brussell, il-21 ta' Novembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 147, 9.6.1975, p. 40.
   
      (2)  Id-Direttiva tal-Kummissjoni 2008/47/KE tat-8 ta' April 2008 li temenda, għall-finijiet tal-adattament għall-progress tekniku, id-Direttiva tal-Kunsill 75/324/KEE dwar l-approssimazzjoni tal-liġijiet tal-Istati Membri relatati mad-dispensuri tal-ajrusols (ĠU L 96, 9.4.2008, p. 15).
   
      (3)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet (ĠU L 353, 31.12.2008, p. 1).
   
      (4)  Id-Direttiva tal-Kummissjoni 2013/10/UE tad-19 ta' Marzu 2013 li temenda d-Direttiva tal-Kunsill 75/324/KEE dwar l-approssimazzjoni tal-liġijiet tal-Istati Membri relatati mal-aerosol dispensers biex id-dispożizzjonijiet tagħha dwar l-ittikkettar jiġu adattati għar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet (ĠU L 77, 20.3.2013, p. 20).
   
      (5)  Ir-Regolament tal-Kummissjoni (UE) Nru 487/2013 tat-8 ta' Mejju 2013 li jemenda, għall-finijiet tal-adattament tiegħu għall-progress tekniku u xjentifiku, ir-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet (ĠU L 149, 1.6.2013, p. 1).